Zi mohorâtă, cu ploi și temperaturi scăzute în Republica Moldova. Când se va încălzi
- Nicolae Comănescu
- 14 martie 2024, 07:40
Frig și ploi în Republica Moldova, astăzi, 14 martie. Temperaturile coboară în continuare și vremea nu dă semne că s-ar îmbunătăți cel puțin până în weekend, după cum informează meteorologii. Mercurul din termometre nu va depăși, joi, valorile de 4 - 6 grade Celsius, iar minima înregistrată va ajunge a 2 grade.
Condiții meteo vitrege în Republica Moldova
Maxima zilei se va consemna la Briceni, Chișinău și la Rîbnița, cu 6 grade Celsius. La Cahul și Bălți vor fi 5 grade, iar la Ștefan-Vodă, cel mai frig, cu doar 4 grade. Sunt șanse de precipitații în toată țara, cu precădere în partea de sud-est a Basarabiei, au mai informat specialiștii meteo.
Vineri ca continua să plouă, dar temperaturile vor urca până la valorile de 8-9 grade Celsius. Sâmbătă, tendința de creștere va continua, cu maxime de 10 - 12 grade Celsius.
Cum va fi vremea în România
În România, vremea se menține închisă și temporar vor fi precipiații, în cea mai mare parte a țării, iar la munte, la altitudini mari, predomină ninsorile. Temperaturile vor crește față de zilele anterioare.
Valorile termice diurne vor crește față de intervalul anterior, cu precădere în regiunile extracarpatice și se vor situa ușor peste normele perioadei în cea mai mare parte a țării.
Pe parcursul zilei, cerul va avea înnorări și va ploua local în centru și pe alocuri în zonele submontane și în sudul teritoriului, iar la munte, la peste 1.500 de metri altitudine, vor fi ninsori sau lapoviță. Noaptea, precipitațiile se vor mai semnala izolat, iar cerul va deveni treptat variabil. Vântul va sufla slab până la moderat.
Temperaturile maxime se vor încadra în general între 8 și 14 grade, iar cele minime vor fi cuprinse în marea lor majoritate între 0 și 5 grade. În special în a doua parte a nopții, pe arii restrânse va fi ceață.
În Capitală, vremea se va încălzi ușor. Cerul va avea înnorări mai ales ziua când vor fi posibile ploi slabe, trecătoare. Vântul va sufla slab. Temperatura maximă va fi de 12…13 grade, iar cea minimă va fi de 2…4 grade. La sfârșitul intervalului, vor fi condiții de ceață.